Νομική βάση της πρότασης είναι τα άρθρα 50, 53, 62 και 114 της Συνθήκης για τη λειτουργία της Ευρωπαϊκής Ένωσης (ΣΛΕΕ). Το άρθρο 50 της ΣΛΕΕ αποτελεί τη νομική βάση για την έκδοση μέτρων της ΕΕ στο εταιρικό δίκαιο με σκοπό την πραγματοποίηση του δικαιώματος εγκατάστασης στην ενιαία αγορά. Το άρθρο 50 της ΣΛΕΕ αναθέτει στο Ευρωπαϊκό Κοινοβούλιο και το Συμβούλιο να εκδίδουν οδηγίες. Επιπλέον, το άρθρο 114 της ΣΛΕΕ αποτελεί γενική νομική πράξη που αποσκοπεί στην εγκαθίδρυση ή τη διασφάλιση της λειτουργίας της ενιαίας αγοράς —στην προκειμένη περίπτωση, στην ελεύθερη κυκλοφορία των κεφαλαίων.

•Επικουρικότητα (σε περίπτωση μη αποκλειστικής αρμοδιότητας)

Οι στόχοι αυτής της πρωτοβουλίας δεν μπορούν να επιτευχθούν σε ικανοποιητικό βαθμό από τα επιμέρους κράτη μέλη. Τα κράτη μέλη έχουν επί του παρόντος ορισμένα περιθώρια για τον σχεδιασμό κανόνων σχετικά με τους μηχανισμούς και τους μορφότυπους των υποχρεώσεων υποβολής εταιρικών στοιχείων που προβλέπονται από τη νομοθεσία της ΕΕ. Ο επακόλουθος γεωγραφικός και θεματικός κατακερματισμός των μηχανισμών και των μορφότυπων γνωστοποίησης είναι διαδεδομένος στην Ένωση και αυξάνει το κόστος πρόσβασης και επεξεργασίας για τους χρήστες εταιρικών πληροφοριών. Περαιτέρω μεμονωμένες δράσεις των κρατών μελών δεν θα μειώσουν αυτόν τον κατακερματισμό, εκτός εάν κινηθούν προς την ίδια κατεύθυνση για τη δημιουργία ενιαίου σημείου πρόσβασης και την αντιμετώπιση ορισμένων εμποδίων, πράγμα απίθανο χωρίς συντονισμένη προσέγγιση.

Επομένως, η Ένωση μπορεί να θεσπίσει μέτρα σύμφωνα με την αρχή της επικουρικότητας, που ορίζεται στο άρθρο 5 της Συνθήκης για την Ευρωπαϊκή Ένωση.

•Αναλογικότητα

Σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση, η παρούσα πρωτοβουλία δεν υπερβαίνει τα αναγκαία όρια για την επίτευξη των στόχων της. Η παρούσα πρόταση δεν θα προσθέσει ούτε θα τροποποιήσει τις υποχρεώσεις υποβολής στοιχείων όσον αφορά το περιεχόμενο. Προκειμένου να ελαχιστοποιηθεί ο φόρτος για τις οντότητες και τις εθνικές αρχές, το ESAP βασίζεται όσο το δυνατόν περισσότερο στους υφιστάμενους διαύλους και υποδομές υποβολής στοιχείων.

•Επιλογή της νομικής πράξης

Μια οριζόντια («omnibus») οδηγία θεωρείται το καταλληλότερο νομικό μέσο για την τροποποίηση υφιστάμενων οδηγιών για τη θέσπιση του ESAP, δεδομένου ότι οι περισσότερες από τις διατάξεις τους καθορίζουν τις δημόσιες πληροφορίες που θα πρέπει να υποβάλλονται στο ESAP μέσω φορέα συλλογής.

3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

•Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

Η εκτίμηση των επιπτώσεων που συνοδεύει την παρούσα πρόταση βασίζεται —μεταξύ άλλων— στον έλεγχο καταλληλότητας του πλαισίου της ΕΕ για τη δημόσια υποβολή στοιχείων από οντότητες, το οποίο δημοσιεύτηκε από την Επιτροπή τον Απρίλιο του 2021. Ένα βασικό πόρισμα αυτού του ελέγχου καταλληλότητας είναι η ανάγκη αξιοποίησης του δυναμικού των ψηφιακών εργαλείων για τη βελτίωση της πρόσβασης, της χρήσης και της επαναχρησιμοποίησης των ρυθμιζόμενων πληροφοριών που γνωστοποιούνται από τις οντότητες. Ειδικότερα, ο έλεγχος καταλληλότητας κατέδειξε την έλλειψη ενός ενιαίου σημείου πρόσβασης σε ρυθμιζόμενες πληροφορίες σε επίπεδο ΕΕ και την περιορισμένη μηχαναγνωσιμότητα των πληροφοριών που γνωστοποιούνται από τις οντότητες.

•Διαβουλεύσεις με τα ενδιαφερόμενα μέρη

Η διαδικασία διαβούλευσης και τα βασικά συμπεράσματά της στα οποία βασίζεται η παρούσα πρόταση συνοψίζονται στο παράρτημα 2 της εκτίμησης των επιπτώσεων που συνοδεύει την πρόταση κανονισμού για τη θέσπιση του ESAP. Οι δραστηριότητες διαβούλευσης περιλάμβαναν στοχευμένη διαδικτυακή διαβούλευση, εργαστήρια με διάφορες κατηγορίες σχετικών ενδιαφερόμενων μερών και παρατηρήσεις από τις σχετικές ομάδες εμπειρογνωμόνων που συστάθηκαν από την Επιτροπή, ιδίως το φόρουμ υψηλού επιπέδου (στο εξής: HLF) για την Ένωση Κεφαλαιαγορών.

Γενικά, όλες οι ομάδες ενδιαφερόμενων μερών που συμμετείχαν στη διαβούλευση εξέφρασαν την ικανοποίησή τους για την πρωτοβουλία της Επιτροπής σχετικά με το ESAP, καθώς και την υποστήριξή τους για τη σταδιακή εφαρμογή, ώστε να προτεραιοποιηθούν και να διατεθούν οι πληροφορίες στο ESAP σε διάφορες φάσεις. Τα ενδιαφερόμενα μέρη τόνισαν επίσης τη σημασία της χρήσης της αρχής «άπαξ υποβολή». Οι συντάκτες των πληροφοριών που πρέπει να δημοσιοποιούνται και οι ΜΜΕ τόνισαν επίσης την ανάγκη να αποφευχθεί η δημιουργία πρόσθετου διοικητικού φόρτου, καθώς και η θέσπιση νέων υποχρεώσεων υποβολής στοιχείων για τις οντότητες.

Η πλειονότητα των ενδιαφερόμενων μερών υποστήριξε ένα ευρύ φάσμα πληροφοριών που πρέπει να περιλαμβάνονται στο ESAP και καλύπτουν τόσο χρηματοοικονομικές όσο και σχετικές με τη βιωσιμότητα πληροφορίες. Η συντριπτική πλειονότητα των ενδιαφερόμενων μερών πιστεύει ότι η τυποποίηση των πληροφοριών βάσει ενός κοινού πλαισίου υποβολής στοιχείων με κοινά συστήματα και μεταδεδομένα θα ήταν χρήσιμη για την αντιμετώπιση των προκλήσεων όσον αφορά τη συγκρισιμότητα, την αξιοπιστία και τη δυνατότητα επαναχρησιμοποίησης των πληροφοριών. Ανέφεραν επίσης ότι η απουσία τέτοιων κοινών προτύπων αποτελεί ένα από τα κύρια εμπόδια που αντιμετωπίζουν οι χρήστες και η κοινωνία όταν επεξεργάζονται χρηματοοικονομικές πληροφορίες και πληροφορίες σχετικά με το περιβάλλον, την κοινωνία και τη διακυβέρνηση (ΠΚΔ).

Τα περισσότερα ενδιαφερόμενα μέρη έχουν παρόμοιες απόψεις σχετικά με τη διάσταση των υποδομών και τον τρόπο με τον οποίο το ESAP θα πρέπει να συλλέγει πληροφορίες, και προτείνουν την αξιοποίηση των υφιστάμενων εθνικών ή ευρωπαϊκών διαύλων αναφοράς από το ESAP. Επιπλέον, τα ενδιαφερόμενα μέρη ζήτησαν οι πληροφορίες να διατίθενται μέσω του ESAP ταυτόχρονα με τη δημοσίευσή τους σε οποιοδήποτε άλλο μέσο ή δίαυλο.

•Συλλογή και χρήση εμπειρογνωσίας

Η εκτίμηση των επιπτώσεων που συνοδεύει την παρούσα πρόταση βασίζεται επίσης σε δεδομένα που διατίθενται από την έρευνα εγγράφων και ειδικότερα από τις ακόλουθες μελέτες και εμπειρογνωσία:

·Μελέτη με τίτλο «Regulatory framework analysis for potential integration into the European Electronic Access Point (EEAP)»,

·«Impact Assessment study on the list of High Value Datasets to be made available by the Member States under the Open Data Directive»,